Проект

Наредба за условията и реда за определяне на местата за временно разполагане на палатки, кемпери или каравани в зона "А" и в зона "Б" извън територията на морските плажове, пясъчните дюни и категоризираните къмпинги

Глава първа

Общи положения

Чл. 1. (1) С наредбата се определят условията и редът за определяне на местата за временно разполагане на палатки, кемпери или каравани в зона "А" и в зона "Б" съгласно Закона за устройството на Черноморското крайбрежие (ЗУЧК) извън територията на морските плажове, пясъчните дюни и категоризираните къмпинги, правилата и нормативите за устройването и ползването им, както и за престоя в тях.

(2) Местата по ал. 1 не се категоризират като къмпинги по смисъла на Закона за туризма.

(3) Местата по ал. 1 се устройват по начин, който дава възможност за временно разполагане на палатки, кемпери или каравани с цел отдих и почивка сред природата, спазвайки принципа „Не оставяй следа“.

(4) В местата по ал. 1 се допуска употребата само на къмпинг оборудване от преносими предмети за битово ползване и поставяне на определените в чл. 10а, ал. 2 от ЗУЧК обекти, които не представляват строителство по смисъла на Закона за горите и на Закона за устройство на територията.

Чл. 2. (1) Местата по чл. 1, ал. 1 могат да се обособяват в поземлени имоти или части от тях, до които има осигурен транспортен достъп, в горски територии или в земеделски земи, както и в незастроени имоти, включени в границите на урбанизирани територии, без промяна на предназначението им, за временно разполагане на палатки, кемпери или каравани в периода от 1 май до 30 септември.

(2) Местата по чл. 1, ал. 1 могат да се обособяват в поземлени имоти или части от тях, собственост на държавата, на общините, на частни физически или юридически лица.

(3) Местата по чл. 1, ал. 1 в земеделски земи могат да се обособяват само в имоти, които не са отдадени под наем или аренда по реда на Закона за собствеността и ползването на земеделските земи за съответния период.

Чл. 3. (1) Местата по чл. 1, ал. 1 не могат да попадат в границите на защитени територии с категория резерват, природна забележителност, поддържан резерват и защитена местност по Закона за защитените територии.

(2) Местата по чл. 1, ал. 1 не могат да се разполагат в крайбрежни заливаеми ивици, както и в свлачищни райони, вписани в регистъра по чл. 95, ал. 2 от Закона за устройство на територията.

(3) Местата по чл. 1, ал. 1 не могат да попадат на територията на морските плажове и пясъчните дюни.

Чл. 4. Наредбата не се прилага за временно разполагане на палатки, кемпери или каравани, използвани при провеждане на спортни и културни мероприятия, организирани и разрешени по съответния нормативно установен ред, както и при извършване на научноизследователски дейности от научни организации, вписани в Регистъра за научната дейност в Република България.

Глава втора

Условия и ред за определяне на местата за временно разполагане на палатки, кемпери или каравани

**Чл. 5.** (1) Обособяването на места за временно разполагане на палатки, кемпери или каравани се извършва от собственика на имота или от лице, на което имотът е предоставен за управление.

(2) Обособяването на местата по ал. 1 може да се извърши и от друго лице въз основа на:

1. декларация - съгласие с нотариална заверка на подписа от собственика или писмен договор за наем – за имоти, собственост на физическо лице, или решение на управителния орган и/или от общото събрание на собствениците на юридически лица и на техни сдружения или писмен договор за наем – за имоти, собственост на юридическо лице;

2. договор за наем - за имоти частна държавна собственост, включени в границите на урбанизираните територии, сключен по реда и при условията на Закона за държавната собственост;

3. писмено съгласие и договор за наем - за имоти държавна собственост, попадащи в земеделски земи;

4. Договор за наем, сключен по реда на Закона за горите - за имоти в горска територия държавна и общинска собственост;

5. решение на общинския съвет или писмено съгласие от кмета на общината, в случай че е упълномощен от общинския съвет и договор за наем, сключен по реда и при условията на Закона за общинската собственост – за имоти общинска собственост извън горски територии.

(3) Съгласието и договора за наем по ал. 2 за обособяването на местата за временно разполагане на палатки, кемпери или каравани могат да бъдат ограничени със срок.

**Чл. 6.** Обособяването на местата за временно разполагане на палатки, кемпери или каравани се разрешава за срок до 3 години със заповед на кмета на общината или от оправомощено от него длъжностно лице.

**Чл. 7.** (1) За издаване на заповед по чл. 6 собственикът на имота или упълномощеният негов представител или лицето по чл. 5, ал. 2 подава заявление до кмета на общината.

(2) Заявлението по ал. 1 съдържа данни за:

1. поземления имот – идентификатор, площ, трайно предназначение на територията, начин на трайно ползване, местоположение (адрес, местност, землище, населено място, община, област);

2. срок, за който имотът или частта от имота ще се ползва за временно разполагане на палатки, кемпери или каравани, който не може да бъде по-дълъг от 3 години.

(3) Към заявлението по ал. 1 се прилагат:

1. документ за собственост на поземления имот;

2. пълномощно, в случаите когато заявлението се подава от упълномощен от собственика представител;

3. съгласие от собственика и/или договор за наем, в случаите по чл. 5, ал. 2;

4. скица на поземления имот от кадастралната карта;

5. ситуационен план на имота или на частта от имота, която ще бъде обособена за временно разполагане на палатки, кемпери или каравани и схема на транспортния достъп;

6. правила за ползване на мястото за временно разполагане на палатки, кемпери или каравани;

7. становище от органите за пожарен контрол и защита на населението;

8. становище на органите на държавния здравен контрол;

9. становище/решение на компетентния орган по околна среда;

10. становище от Регионалната дирекция по горите – за имоти в горски територии.

**Чл. 8.** (1) Заявлението по чл. 7 и приложенията към него се разглеждат в 7-дневен срок по отношение на пълнота на информацията и документацията.

(2) При установени непълноти, пропуски и неточности в заявлението или в представената документация от лицето, подало заявлението, се изисква писмено да отстрани допуснатите неточности и/или да предостави допълнителна информация в 14-дневен срок.

(3) В случай че неточностите не бъдат отстранени и/или не бъде предоставена допълнителна информация в срока по ал. 2, производството по разглеждане на заявлението се прекратява със заповед на органа по чл. 6, която се съобщава и подлежи на обжалване по реда на Административнопроцесуалния кодекс.

(4) Времето, определено за отстраняване на непълнотите и неточностите в документацията, не се включва в срока за произнасяне по чл. 9, ал. 1.

**Чл. 9.** (1) Заповедта по чл. 6 се издава в 14-дневен срок от постъпването на заявлението или от отстраняване на нередовностите и/или предоставянето на допълнителната информация.

(2) Заповедта по чл. 6 съдържа:

1. наименование на органа, който я издава;

2. номер и дата на издаване;

3. лицето, на което се разрешава обособяването на местата за временно разполагане на палатки, кемпери или каравани;

4. фактически и правни основания за издаване на акта;

5. права и задължения;

6. данни за поземления имот, в който ще бъдат обособени места за временно разполагане на палатки, кемпери или каравани – идентификатор и адрес, а за имотите в горски територии и номер на подотдел по актуални данни от инвентаризацията;

7. капацитет – брой на местата за разполагане на палатки, кемпери или каравани;

8. срок за ползване на имота за временно разполагане на палатки, кемпери или каравани;

9. срок за освобождаване на имота от временно разположените палатки, кемпери или каравани;

10. ред и срок за обжалване;

11. подпис на лицето, издало акта, с означаване на длъжността му.

(3) Неразделна част от заповедта по чл. 6 е ситуационният план по чл. 7, ал. 3, т. 5.

(4) Заповедта по ал. 1 се съобщава на заявителя и на собственика на засегнатия поземлен имот и може да бъде обжалвана по реда на Административнопроцесуалния кодекс (АПК).

(5) Влязлата в сила заповед по чл. 6 се публикува на интернет страницата на общината. В случаите, когато местата се разполагат в поземлени имоти – държавна собственост, заповедта се публикува и на интернет страницата на ведомството, на което имотът е предоставен за управление.

**Чл. 10.** (1) Кметът на общината или оправомощеното от него длъжностно лице може мотивирано да откаже да издаде заповед по чл. 6 в 14-дневен срок от постъпване на заявлението, когато:

1. е изразено отрицателно становище по чл. 7, ал. 3, т. 7, 8, 9 и 10;

2. не са изпълнени някои от изискванията на чл. 10а от ЗУЧК и/или на тази наредба.

(2) Отказът по ал. 1 се съобщава на заявителя и може да бъде обжалван по реда на АПК.

Глава трета

Правила и нормативи за устройването и ползването на местата за временно разполагане на палатки, кемпери или каравани и за престоя в тях

Чл. 11. (1) Ситуационният план по чл. 7, ал. 3, т. 5 съдържа:

1. граници на имота или на частта от имота, върху която ще се обособи мястото по чл. 1, ал. 1;

2. вход/изход;

3. зона за придвижване на леки автомобили, кемпери, каравани, мотопеди, мотоциклети, велосипеди;

4. места за паркиране на превозни средства;

5. места за разполагане на палатки, кемпери или каравани;

6. места за разполагане на обектите по чл. 10а, ал. 2 от ЗУЧК;

7. места за разполагане на преносими химически тоалетни;

8. места за разполагане на контейнери за отпадъци;

9. места за палене на огън, при условие, че няма забрана в нормативен или административен акт за съответната територия.

(2) Ситуационният план по ал. 1 се изработва в мащаб 1:500 или 1:1000 от лица, притежаващи проектантска правоспособност.

(3) Към ситуационният план по ал. 1 се прилага схема на транспортния достъп, на която са отразени:

1. за местата, които се обособяват в горски територии или в земеделски земи -съществуващи пътища, вкл. селскостопански и/или горски, с които граничи имота;

2. за местата, които се обособяват в незастроените имоти, включени в границите на урбанизираните територии - съществуващи улици, с които граничи имота.

Чл. 12. Имотът или частта от имота, в който се разполагат временно палатки, кемпери или каравани, може да се огражда цялостно с лека прозирна ограда, при условие, че няма забрана в нормативен акт за съответната територия. Вместо ограждане се допуска да се означат по подходящ начин границите на мястото за временно разполагане на палатки, кемпери или каравани.

Чл. 13. На входа на имота може да се обособи зона за охрана при условие, че няма забрана в нормативен акт за съответната територия. В зоната за охрана може да се разположи кемпер, каравана или друго подходящо средство за временен подслон на охраната, с осигурено пожарогасително оборудване, съгласно изискванията на органите за пожарна безопасност и защита на населението, както и комплект за оказване на първа помощ.

Чл. 14. Зоната за придвижване на превозните средства е с минимална широчина 3,5 м, като не се допуска поставянето на настилка.

Чл. 15. Паркирането на превозните средства се осигурява в границите на имота в обособена зона за паркиране или към местата за разполагане на палатки, кемпери или каравани.

Чл. 16. (1) Палатките, кемперите и караваните се разполагат в обособени зони или смесено, като се осигуряват следните минимални разстояния:

1. към разположена в съседство палатка, кемпер или каравана - 3,0 м;

2. към прилежащата зона на придвижване на превозните средства - 2,0 м.

(2) Разстоянията по ал. 1, т. 1 може да не се спазват, ако палатката, кемперът или караваната са на един собственик или при съгласие на собствениците им.

(3) Съотношението на общата площ на обособените места за разполагане на палатки, кемпери или каравани към общата площ на имота или на частта от имота не може да бъде повече от 70 %.

Чл. 17. (1) В границите на имота се разполагат преносими химически тоалетни – по 1 бр. за 30 души.

(2) Химическите тоалетни се разполагат на разстояние не по-малко от 5 м от местата за разполагане на палатки, кемпери или каравани.

**Чл. 18.** (1) Правилата за ползване на мястото за временно разполагане на палатки, кемпери или каравани по чл. 7, ал. 3, т. 6. трябва да съдържат изисквания за осигуряване на безопасността, сигурността, чистотата и спокойствието на пребиваващите.

 (2) В правилата трябва да е определена и такса за ползване на мястото.

(3) Правилата по ал. 1 се поставят на видно и леснодостъпно място на входа на имота в зоната за охрана.

**Чл. 19.** Лицето, на което със заповедта по чл. 6 се разрешава да обособи място за временно разполагане на палатки, кемпери или каравани е длъжно да осигури:

1. охраната;

2. почистването и окосяването на терена, както и пръскането с разрешени препарати, при условие, че няма забрана в нормативен или административен акт за съответната територия;

3. дейностите по събиране и транспортиране на отпадъците при спазване на условията и реда, определени в наредба на общинския съвет по чл. 22, ал. 1 от Закона за управление на отпадъците;

4. поддръжката на химическите тоалетни от лицензиран оператор;

5. опазването на дървесната растителност от изсичане без разрешение, издадено по реда на съответния нормативен акт;

6. паленето на огън на открито само на определените за това места, при условие, че няма забрана в нормативен или административен акт за съответната територия.

**Чл. 20.** (1) Лицата, които разполагат на обособените места палатки, кемпери или каравани, са длъжни да спазват правилата по чл. 18, ал. 1.

(2) Лицата по ал. 1 са длъжни:

1. да пазят чистота и ред около себе си, не променят заварения ландшафт, не замърсяват водните потоци, басейни и водоеми, не увреждат дървесната растителност, не увреждат природни местообитания и местообитания на видове;

2. да използват специализирани уреди или съдове за палене на огън или на обозначените за тази цел места;

3. да оставят местата такива, каквито са ги намерили, или в по-добро състояние, ако са ги намерили замърсени;

4. да не безпокоят околните с присъствието си и да се придържат към общоприетите добри нрави;

5. да спазват мерки за безопасност, да се информират за метеорологичната прогноза и да спазват инструкциите за напускане на местата при извънредни ситуации;

6. да не нарушават обществения ред.

(3) Лицата по ал. 1 заплащат за времето на престоя си такса в размер, определен в правилата по чл. 18, ал. 2.

**Чл. 21.** Местата за временно разполагане на палатки, кемпери или каравани могат да се ползват само ако съответстват на изискванията на ЗУЧК и на тази наредба, както и на заповедта по чл. 6 и на правилата по чл. 18.

**Глава четвърта**

**Контрол**

**Чл. 22.** В 3-дневен срок от приключването на дейностите по обособяването на мястото за временно разполагане на палатки, кемпери или каравани, лицето, на което това е разрешено със заповедта по чл. 6 уведомява кмета на общината, че мястото започва да функционира.

**Чл. 23.** (1) Лицето, на което е издадена заповедта по чл. 6 е длъжно да осигури освобождаване на имота от временно разположените палатки, кемпери или каравани в срока по чл. 9, ал. 2, т. 9, определен в заповедта.

(2) При предсрочно преустановяване на дейността по ал. 1, лицето на което е издадена заповедта по чл. 6 уведомява кмета на съответната община.

**Чл. 24.** Контролът за спазване на разпоредбите на чл. 10а от ЗУЧК и на тази наредба се извършва от длъжностни лица от съответната общинска администрация, определени от кмета на общината, от длъжностни лица, определени от министъра на туризма или от областните управители съобразно техните компетентности по чл. 32, ал. 4 и ал. 5 от ЗУЧК.

**Заключителна разпоредба**

**Параграф единствен.** Тази наредба се издава на основание чл. 10а, ал. 3 от ЗУЧК.